description: Според него участието в очернящи кампании е грях

title: Папата заклейми фалшивите новини

maintext:
Медиите, които се фокусират върху скандали и разпространяват фалшиви новини, за да очернят политици, рискуват да заприличат на привлечени от извращенията хора, каза папа Франциск в публикувано днес интервю, предаде „Ройтерс”.
Той заяви пред белгийския католически седмичник "Терцио", че разпространяването на дезинформация е "вероятно най-голямата вреда, която медиите могат да нанесат" и че използването на комуникациите за тази цел, а не за възпитание на обществото, е равносилно на грях.
Използвайки термини от психологията, папата каза, че медиите, тиражиращи скандали, рискуват да се отдадат на копрофилия - изпитването на сексуална възбуда от фекалии, а потребителите на тези медии - да изпаднат в копрофагия (ядене на екскременти).
Франциск се извини, че в отговор на въпрос за коректното използване на медиите е използвал такива термини, за да обясни становището си. "Мисля, че медиите трябва да бъдат много ясни, много прозрачни, а не да изпадат във, не се обиждайте, заболяването копрофилия, тоест, винаги да отразяват скандали, да отразяват отвратителни неща, дори да са истина", каза главата на Римокатолическата църква. "И тъй като хората имат склонност към болестта копрофилия, може да бъдат причинени големи вреди".
В тази част от интервюто на папата, дадено на родния му език, испанския, и разпространено за печата в превод на италиански, той използва едни от най-острите думи, които е отправял някога по адрес на медиите, отбелязва Ройтерс.
Франциск спомена и за опасността от употребяване на средствата за масово осведомяване за очерняне на политическите противници. Медиите може да се изкушават да клеветят, да очернят хората, най-вече в политиката. Никой няма право да върши това. "Това е грях, това вреди", каза папата. Светият отец подчерта, че дезинформацията е най-голямата вреда, която могат да нанесат медиите, защото "тя насочва мнението само в една посока и подминава другата част от истината".
Папата направи тези коментари за дезинформацията след широките дебати в САЩ дали фалшиви новини в интернет може да са отклонили гласове към победителя на президентските избори миналия месец - кандидата на републиканците Доналд Тръмп, отбелязва „Ройтерс”.


description: Пострадалият е опитал да открадне блуза от един от магазините

title: Младеж е наръган с нож в столичен мол при спречкване с охраната

maintext:
Младеж е бил наръган с нож в столичен мол.
Станало е спречкване между охраната и клиент, който по всяка вероятност се опитал да открадне блуза от магазин.
При спречкването според очевидци охраната е използвала метални тръби и остър предмет, вероятно нож.
Пострадалият е откаран в шокова зала на „Пирогов”. Той е на 19 години и е с арабски имена, научи bTV.
Огледът на полицията тече, изясняват се детайлите около инцидента.
С линейка беше отведен и охранителят.

fasttext_language: bg


description: Двама души са пострадали, след като дърво паднало върху колата им

title: Ураган остави близо 100 000 души без ток в Полша

maintext:
Близо 100 000 души останаха без ток в Полша заради ураган.
Ветрове със скорост до 200 км/ч прекъснаха електропроводи, отнесоха покриви и повредиха автомобили. Двама души са пострадали в Познан, след като дърво паднало върху колата им.
От вчера досега спасителите са реагирали на 1100 обаждания за помощ. Аварийни екипи работят денонощно, за да отстранят стотиците дървета, които блокират пътища и релсови линии.
Институтът по метеорология е издал предупреждение за очаквани бури за северните райони по балтийското крайбрежие.
Лошото време причини множество аварии в САЩ и Канада
Заради обилните снеговалежи около 17 000 души останаха без ток в Квебек
С подобни проблеми се борят и в Дания и Норвегия, където циклонът „Урд” достигна силата на ураган. Засега няма данни за пострадали хора там, но над 70 000 норвежци останаха без електричество.
Движението на фериботите в двете държави е преустановено частично. До тази сутрин са закрити всички летища с местно значение на западното крайбрежие на Норвегия, а на най-големите в страната има забавяне на полети. До тази сутрин е преустановено автомобилното движение по моста Сторебелт в Дания и Йоресундския мост, свързващ Копенхаген с шведския град Малмьо. Възможно е да има и нарушения в работата на наземния транспорт в южната част на Швеция.


description: Кога успява магистратът да намери време да прави музика?

title: Известен наказателен адвокат с нова песен за празниците

maintext:
Коледа е ден за равносметка, ден, в който хората слушат едни и същи песни. За адвоката по наказателни дела Димитър Вълчев Коледа е и ден за ново начало и… за новата му песен.
Гласът е на 62-годишния адвокат Димитър Вълчев. Някои го помнят още от делото за убийството на Андрей Луканов.
Други са чували гласа му преди три години като защитник на генерал Кирчо Киров. За адвокат Вълчев обаче 2013-а е годината на първия му албум.
„Никой не знае какво удоволствие е, когато излезеш от съдебната зала към 17 и нещо и минеш през своя приятел, който е включил техниката на запис и с една изпотена чаша да изсвириш това, което ти се е натрупало”, признава Димитър Вълчев.
Адвокатът разказва, че съдията по делото Луканов дори го е питал кога намира време да прави музика.
„Когато ти вдигнат топката, не може да не забиеш! И той като ме попита така пред залата, нямаше как да не му отговоря: "Ами докато, г-н съдия, Вие сваляте самоличността на свидетелите", казва Вълчев.
Най-добрите му приятели свързват името му още с първия рокспектакъл у нас.
“Аз идвах със самолет на репетиции от Попово, първа година прокурор със 155 лв. заплата и пушех „Марлборо”, спомня си той.
Днес за Димитър Вълчев връзката между музиката и професията му е правото на глас, а Коледа е храм на човешката душа.
„Това се отнася за всяка една професия. Какъвто и да си ти, ако ти пазиш този храм, светът ще бъде по-добър”, убеден е той.


description: В района на инцидента се образуваха километрични опашки

title: Джип влезе в насрещното, вряза се в камион на пътя Видин

maintext:
Километрични опашки се образуваха по пътя Видин – Монтана заради тежка катастрофа в района на село Дунавци.
Джип, шофиран от жена, е навлязъл в насрещното платно и се е врязал челно в тежкотоварен камион, предаде кореспондентът на bTV в региона.
Сигналът за произшествието е подаден малко преди 8 часа тази сутрин.
Движението е ограничено вече часове, автомобилите изчакват на място.


description: Загинали са всички 92-ма души на борда

title: Руски военен транспортен самолет се разби в Черно море (ОБЗОР)

maintext:
Руски военен транспортен самолет с 92-ма души на борда се разби в Черно море тази сутрин. Машината е изпълнявала полет от Москва до сирийския пристанищен град Латакия.
След излитането рано сутринта от руската столица, самолетът се е приземил на летище „Адлер” край Сочи, където е зареден с гориво.
На борда му е имало 8 души екипаж, 84 пътници – военни, журналисти от три руски телевизии, социални работници и 65 музиканти - членове на ансамбъл "Александров".
Артистите трябвало да се придвижат от Латакия до близката руска военна авиобаза – Хмеймим, където да изнесат поздравителен концерт пред руските военнослужещи в Сирия по случай Нова година.
Само няколко минути след излитането от Сочи самолетът изчезва от радарите, а по-късно местните издирвателни екипи откриват отломки и тела на разстояние между километър и половина и 6 километра от брега на Черно море край Сочи.
Какво знаем за машината?
Катастрофиралият самолет е модел Ту-154 Б-2. Този вид самолети са разработени от конструкторското бюро „Туполев” през 60-те години на миналия век, за да изпълняват пътнически полети на средни разстояния.
Разбилата се днес машина е влязла в експлоатация преди 33 години и вече е изминала над 6600 часа във въздуха.
В момента в експлоатация в целия свят има около 50 такива машини, като през годините има десетки инциденти с този модел самолети.
Предварителните версии на разследващите все още варират между техническа неизправност и човешка грешна. Не се изключва обаче и версията за терористичен акт заради начина, по който са се разпръснали отломките от самолета.
Подробности за трагичния инцидент
Връзката със самолета била изгубена малко след излитането от Сочи. Останки от корпуса са разпилени на голям периметър и на дълбочина до 110 м. Открити са и лични вещи на пътниците.
"Районът, където се е разбил самолетът Ту-154 е определен. Оцелели не са забелязани", обяви Игор Конашенков, говорител на руското министерство на отбраната.
Сред жертвите е и известната хуманитарна активистка Елизавета Глинка, която носела медикаменти за Сирия. Агенция "Вести" съобщава, че на борда е трябвало да бъде и певецът Йосиф Кобзон, който обаче е отложил пътуването по здравословни причини.
В издирването участват над 30 плавателни съда, хеликоптери, безпилотни самолети и близо 3000 души, в това число водолази със специална техника.
Президентът Владимир Путин е възложил на премиера Медведев да оглави държавна комисия по разследването на инцидента.
"Искам да изразя най-искрени съболезнования на близките на сънародниците ни, които загинаха тази сутрин при самолетната катастрофа в Черно море. Ще проведем щателно разследване за причините и ще направим всичко необходимо, за да окажем подкрепа на семействата на загиналите", каза руският президент.
Българският журналист в Москва Борис Анзов е пътувал многократно с катастрофиралия самолет. Той изпрати и снимки на bTV от машината.
Утре в Русия е обявен ден на национален траур в памет на жертвите на злополуката.


title: Путин и Ердоган са се договорили да положат съвместни усилия за евакуация на Източен Алепо

maintext:
Турският президент Реджеп Тайип Ердоган и руският му колега Владимир Путин са се договорили в телефонен разговор днес да положат съвместни усилия за започване на евакуация на цивилните и опозиционните сили от източната част на Алепо възможно най-скоро. Това предаде агенция Ройтерс, като се позова на източници от турското президентство.
Путин и Ердоган са подчертали необходимостта да се предотвратят нарушения на примирието, което бе постигнато с посредничеството на Турция и Русия вчера. Евакуацията бе блокирана рано днес, след като Иран постави нови условия, а правителствените сили и бунтовниците възобновиха сраженията.
Ердоган е казал на Путин, че Турция е готова да вземе всички възможни мерки, за да осигури временен подслон и хуманитарна помощ след отваряне на коридорите за евакуация.


description: Поне три фирми имат интерес към проекта, обяви енергийният министър

title: След 6-7 месеца ще имаме два готови реактора за „Белене”

maintext:
Българска експертна делегация в продължение на 3 седмици е наблюдавала работата по производството на оборудването за АЕЦ „Белене” в Русия. Това каза в студиото на „Лице в лице” енергийният министър в оставка Теменужка Петкова.
Тя уточни, че този път е било наблюдавано и сглобяването на втория реактор, който страната ни ще получи след арбитражно решение. След „6-7 месеца” и двата енергоблока трябва да бъдат у нас, посочи Петкова.
Тя отново коментира темата с китайския инвеститорски интерес към Втора атомна, като посочи, че има още две компании, които са изразили сериозен интерес към възможността да строят централата като комерсиален проект, в който България не участва. Най-голямата банка в света има интерес към "Белене" Преди седмица китайски ядрен оператор обяви, че може да реализира проекта
При всяко положение, до строеж ще се стигне след приватизация на ново търговско дружество, създадено с активите и масивите на НЕК, свързани с „Белене”. Целта е държавата да получи обратно значителна част от парите, които бяха дадени на електрическата компания, за да се разплати с „Атомстройекспорт”.
Вижте още във видеото!


title: Издадена е Европейска заповед за арест на нападателя от берлинското метро

maintext:
Вече има издадена официална Европейска заповед за арест на нападателя от берлинското метро.
Така МВР започва издирването на 26-годишния Светослав Стойков у нас.
Случаят стана известен след разпространяването на кадри от охранителните камери в метрото. На тях се виждат четирима мъже. Единият рита жената в гръб по стълбите и си тръгва, а другите безучастно го следват. Според информация на „Берлинер цайтунг“ те са роднини.
Стойков е родом от Добрич, но преди да замине за Германия, е живеел на семейни начала с жена във варненския квартал „Максуда“.
По неофициална информация той е с богато криминално минало. Лежал е в затвора, като има регистрации за нападения, кражби и шофиране в нетрезво състояние.


description: Записванията за участие в кастингите започнаха

title: Семейства сменят съпругите си в новото шоу по bTV „Смени жената“

maintext:
Един от най-драматичните и забавни световни телевизионни хитове – „Смени жената“ (Wife Swap), скоро ще покори България в оригиналния си вид през ефира на bTV.
Записванията за участие в кастингите започват от днес на сайта bTV.bg.
В шоуто две семейства от крайно различни социални нива и с на пръв поглед несъвместим начин на живот, разменят за една седмица съпругите в тях.
Форматът е шанс за всяко семейство да изпробва за седмица коренно различен начин на живот, за да прецени има ли нужда да промени нещо в бита си.


description: Последните 21 момичета и момчета са настанени в приемни семейства

title: Столичният дом за деца „Света София” затвори врати

maintext:
Столичната институция за медико-социални грижи "Света София" затвори врати. Повечето от последните 21 момичета и момчета, които са живели в нея, са настанени в приемни семейства.
Две от момченцата, на около годинка, които са започнали живота си в институция от няколко месеца са в семейството на Магдалена и Огнян Цветкови. Промяната в децата е огромна, разказва Маги.
„Начинът, по който се хранят, нали не е настървено все едно храната свършва и следващия път няма да ядеш. Започнаха да се движат, да ходят, иначе преди само се лежеше, което основно в дома за съжаление явно са правили”, коментира Магдалена Цветкова.
Маги и Оги са приемни родители от 3 години. “Бях доброволец към Движението на българските майки и посещавах домовете в Калотина и в Доганово. Тогава разбрах това, че не мога да помогна на всеки, на всички, но мога да направя нещо за него, за нея, за конкретни деца и говорихме с Маги и стигнахме до извода, че това е нашият начин да го направим”, посочи Огнян Цветков.
Това е само едно от семействата подготвени и подкрепяни от фондация "За нашите деца", която е и основната причина дом "Света София" да остане празен. Средствата за закриването на институцията са изцяло от дарения.
„Бих помолила финансовото министерство да задели всички нужни средства, така че останалите малко над 600 деца от домовете в България да получат шанс да живеят достоен живот”, коментира Ваня Шалапатова, което е изп. директор Фондация "За нашите деца".
В България все още има 16 институции за деца до 3 годишна възраст.


description: Дядо Никола носил спестяванията си в себе си

maintext:
Обраха пенсионер на пътя в стражишкото село Бряговица. Престъпниците спипали възрастния мъж на крачки от дома му, където преди това тарашили, но без успех.
85-годишният Никола Маринов, бил нападнат на крачки от дома му, малко преди 20 ч. вечерта. Прибирал се от раздумка в селската кръчма.
Той споделя, че мъж с качулка го е хванал за гърлото, а другият му бръкнал в джобовете. Те му ритнали патерицата и побегнали. Бай Кольо не могъл дори да извика от страха.
В портфейла възрастният мъж държал всичките си спестявания - 1220 лева. Носил всичките си пари в себе си, защото искал да си купува телевизор.
Сцената вече трети ден се върти като на филм в главата на възрастния мъж, който не намира утеха. Страдат и съселяните му, на които неведнъж е „удрял" рамо.
Георги Георгиев, който е кмет на село Бряговица, коментира, че в дома на бай Кольо е било тършувано и те не са планирали да го оберат, а той ги е изненадал.
Полицията все още работи по случая, а потърпевшият трети ден не е слагал залък в устата си, от тревога.


description: Чудото от края на XIX век е станало, когато българите са се борили за това да имат уредена държава

title: Веселин Методиев: Не бива да ни обединява омразата

maintext:
Не бива да се обединяваме през омразата. Българите сме успявали, когато сме се обединявали в името на нещо добро, в името на това да помогнем на околните, на близките си. Това заяви в студиото на „Тази сутрин” историкът и бивш просветен министър Веселин Методиев.
„Когато ставаме модерна държава през XIX век и ставаме „чудото”, както ни определя английската дипломация, това е защото строителите на съвременна България са искали да направят образцова държава отвътре (…) станали сме „чудо” заради способността ни да се мобилизираме”, коментира Методиев.
Той смята, че може днес времената да са тежки и да ни се струва, че живеем по-зле от преди, но данните показват по-различна картина. Така, например, БВП на България през 1992 г., приравнен към сегашните пари, е бил около 7 млрд. лева. В момента е 92 млрд. – 1100% увеличение за 25 г., което е голямо постижение даже и при 200% инфлация за периода. Освен това, според Веселин Методиев, у нас има изключително силна интелигенция, която преживява истински ренесанс.
Какво най-много ни пречи? Според историка, това е дошлият от соца глагол „уреждам”, който е превърнал осмиваната от Захари Стоянов шуробаджанащина в норма на поведение. Освен това, много от негативизма се дължи на завист и злоба.
Какви други паралели между минало и бъдеще направи бившият министър? Вижте във видеото!


description: Вижте кои трамвайни, тролейбусни и автобусни линии ще работят

title: Градски транспорт в София

maintext:
Основните линии на градския транспорт в София, както и метрото ще работят през нощта на 31 декември срещу 1 януари, съобщиха от Столичната община.
Така изпращащите 2016 г. и посрещащите 2017 г. ще могат да се придвижват с трамваи 5, 7, 8, 12, 18, 20, 22, тролейбуси 1, 2, 4, 9 и автобуси 11, 83, 102, 78, 85, 94, 285, 309, 310, 76, 213, 604.
Влаковете по линия 1 на метрото от станция "Младост 1" - до станция "Обеля" ще се движат на интервал 20 минути; по линия 2 от станция "Витоша" до станция "Обеля" - на интервал 20 минути.
Пътуващите от станция "Младост 1" до станция "Бизнес парк София" ще чакат по максимум 40 минути – колкото и тези, които са от „Младост 1” до летището.


description: Изискваме от българските граждани да спазват Закона за движение по пътищата, а казваме, че президентът може да не спазва Конституцията, коментира конституционалистът

title: Проф. Пламен Киров: Президентът нарушава Конституцията

maintext:
„Президентът нарушава Конституцията с отказа си да назначи служебно правителство. Текстът е ясен: Конституцията казва, че президентът „назначава служебно правителство”, а не „може да назначи служебно правителство, ако прецени”, коментира в „Тази сутрин” проф. Пламен Киров – бивш конституционен съдия и ръководител на катедрата по конституционно право в СУ „Св. Климент Охридски”.
„Президентът пледира за правова държава и върховенство на закона – няма ли да се изложим, ако президентът на една европейска държава наруши конституцията на собствената си държава”, попита той.
Росен Плевнелиев остави Румен Радев да нареди служебен кабинет (ОБЗОР)
Правителството ще работи още месец в оставка
Да не предпоставяме, че това (евентуално назначено от президента Росен Плевнелиев – б.ред.) правителство веднага ще бъде разпуснато и ще бъде назначено ново. Ако президентът Плевнелиев е подбрал добър и неутрален екип и следващият президент го разпусне, именно той (следващият държавен глава – б.ред.) ще събере негативитте.
„Изпускаме главното – изискваме от българските граждани да спазват Закона за движение по пътищата, а казваме, че президентът може да не спазва Конституцията”, коментира още проф. Киров.
Росен Плевнелиев: Няма да назнача трето служебно правителство
Отстъпвам това право на новоизбрания президент Румен Радев
„Спомняме си 1996 г. Жан Виденов подаде оставка на 20 декември, а до 22 януари Желю Желев не започна конституционната процедура, наруши Конституцията. Президентът Петър Стоянов след това наруши Конституцията, като не даде мандат на Николай Добрев като представител най-голямата парламентарна партия. Съгласяваме се, че това е една традиция, така ли?”, коментира проф. Киров.
На въпрос каква е санкцията към президента, професорът обясни, че отговорността на президента е описана в чл. 103 на Конституцията, но процедурата по нея е сложна и във връзка с краткото оставащо време от мандата на Плевнелиев е немислимо да се задейства.
Румяна Коларова: Конституцията трябва да се тълкува държавнически, не буквално
Логиката на Плевнелиев беше да търси консенсус в политическата криза и да има съгласие
„Каква отговорност носи това правителство? Не е пред Парламента, приета му е оставката. Не е и пред президента, той не е назначил това правителство. Значи не носи отговорност пред никого”, коментира още проф. Киров.
Вижте още във видеото:


description: Карл Паладино обяви това в интервю за нюйоркския седмичник Артвойс

title: Близък до Тръмп бизнесмен си пожела за Нова година Обама да почине

maintext:
Американски бизнесмен, съпредседател на предизборния щаб на избрания за президент на САЩ Доналд Тръмп в щата Ню Йорк, предизвика скандал в страната, като си пожела настоящият държавен глава Барак Обама да почине през следващата година, предаде Франс прес
Попитан от нюйоркския седмичник "Артвойс" какво иска да се случи през 2017 г., Карл Паладино изрази надежда Обама да се зарази с болестта луда крава и да почине.
Пожелал си също така първата дама Мишел Обама да "изчезне" догодина. Той изразил надежда съпругата на американския президент да "стане отново мъж и да бъде пусната на свобода в шубраците в Зимбабве, за да си живее уютно в една пещера с горилата Макси".
Изказването на Паладино взриви социалните мрежи, предизвиквайки остри реакции.
Губернаторът на Ню Йорк, демократът Андрю Куомо, който победи близкия съюзник на Тръмп на изборите през 2010 г., определи коментарите му като "расистки, грозни и осъдителни". Паладино и преди е правил расистки и скандални изказвания, които не отговарят на чувствата и мненията на нито един истински нюйоркчанин, заяви Куомо.
Carl Paladino made racist, ugly, reprehensible remarks about the President & First Lady. My wish this season is for unity.
Full statement pic.twitter.com/ZHgsrHmHbp — Andrew Cuomo (@NYGovCuomo) December 23, 2016
Самият Тръмп не коментира случая, но негов говорител определи изявлението като осъдително и допълни, че то няма място в обществената риторика.
Паладино пък публикува открито писмо, в което твърди, че в думите му няма нищо расистко.


description: Кметът се закани на Булмаркет: Много ще се съдим

title: Една цистерна продължава да обгазява Хитрино

maintext:
След като вчера специализираните екипи успяха по светло да източат съдържанието от само една от цистерните, дерайлирали в Хитрино, по тъмно пожарникарите са променили начина си на работа и с помощта на компресор са обезопасили още три, а тази сутрин е започнала работа по пети вагон, пълен с газ. Това каза пред bTV кметът на селото Нуредин Исмаил.
Той посочи, че до момента се работи само по тези цистерни, които са останали изправени. Има вагон, който продължава да изпуска взривоопасен газ, като по него ще се работи, след като бъдат източени другите. Цистерните, които са със запазени колесари, ще бъдат преместени по релсите, а останалите ще бъдат качени на камиони.
Исмаил коментира, че ако пожарникарите бяха използвали компресор още вчера през деня, днес може би операцията по обезопасяването на композицията щеше да приключи. „От една страна са хората, които искат да влязат в селото, от друга е животът на хората, които се занимават с тази операция”, коментира кметът.
Той настоява обгазяването да бъде спряно възможно най-бързо, за да може жителите на Хитрино да се завърнат по домовете си. „Всички екипи и най-вече фирмата собственик трябва да положат много големи усилия”, подчерта Исмаил. Хитрино минути след взрива (ВИДЕО) Любителски кадри показват щетите в селото след тежкия инцидент
По думите му представител на фирмата превозвач „Булмаркет” се обадил, за да пита дали фирмата може да помогне за погребенията на осемте жертви. „Много ще се съдим с тях. Ще наемем адвокати сериозни. На хората ще им съдействам да заведат всякакви дела за пропуснати ползи, щета, кръвнина”, закани се Нуредин Исмаил.
Ден на национален траур в памет на жертвите на трагедията в Хитрино
Инцидентът на 10 декември взе седем жертви
Журналистът Красимир Крумов, който е един от първите, влезли в Хитрино след трагедията, разказа, че не е виждал подобно бедствие. „Нямаше го специфичният селски шум. Нямаше очи в този периметър, в който бяхме, нямаше хора”, разказа той пред bTV.


description: Борутинг-ът е термин, означаващ да се снимаш с тъжно изражение на лицето до някое стълбище и да качиш снимката във „Фейсбук“ или „Инстаграм“

title: Снимка на меланхоличния словенски президент стана хит в интернет и роди ново движение

maintext:
Снимка на президента на Словения Борут Пахор, на която той, с меланхоличен израз на лицето, е полегнал на масивен мраморен парапет, стана хит в интернет и предизвика... ново „движение“ в родината му.
Кадърът е заснет в луксозен хотел по време на неотдавнашното официално посещение на Пахор в Кайро. Самият президент го публикува в „Инстаграм“ с посланието: „От Кайро, с носталгия“.
Domotožje v Kairu. #Pahor #president #Egypt #Slovenia #homesick #homesweethome #ljubodoma A photo posted by Borut Pahor (@borutpahor) on Dec 6, 2016 at 11:27am PST
Снимката предизвика бурни реакции в социалните мрежи и роди термина „борутинг“ – да се снимаш с тъжно изражение на лицето до някое стълбище и да качиш снимката във „Фейсбук“ или „Инстаграм“.
Словенският президент се похвали с нова татуириовка
На нея се виждат делфинче и две сърчица
Във „Фейсбук“ вече беше създадена група „Борутинг“.
Вижте някои от забавните мемета:


description: Любителски кадри показват щетите в селото след тежкия инцидент

title: Хитрино минути след взрива (ВИДЕО)

maintext:
Грохот на огромни пламъци, автоаларми в далечината, но никакъв човешки глас – това се чува във видео, заснето минути след газовия взрив, разрушил голяма част от центъра на Хитрино.
Кадрите, с които bTV разполага, показват множество пожари, избухнали след дерайлирането на влаковите цистерни в селото.
Тежкият инцидент отне живота на най-малко 8 души, десетки бяха ранени. Материалните щети са огромни.


title: Полицията в Гърция арестува българин, държал мигранти като заложници

maintext:
Полицията в Северна Гърция е освободила двама кандидати за убежище, държани като заложници от каналджиите им, тъй като не си били платили таксата, предаде Асошиейтед прес.
Един българин е арестуван и задържан в ареста по обвинение за отвличане, след като полицията обискирала апартамент в Солун.
Полицията съобщи, че сириец и иракчанин били заключени в стая от повече от седмица, след като трафиканти ги превели през река, разделяща Турция и Гърция, и ги откарали с кола до намиращия се на 350 км град Солун.
Трафикантите настоявали, че всеки от мигрантите им дължал по 1500 евро.
Няколко големи операции против каналджии бяха извършени в района на Солун, който е само на един час път от границата с Македония, откакто няколко европейски страни затвориха границите си за бежанци миналата година, посочва АП.


description: 68-годишният музикант е починал след усложнения от инфекция

title: Почина китаристът на "Стейтъс Куо" Рик Парфит

maintext:
Почина китаристът на легендарната британска рок група "Стейтъс Куо" (Status Quo) Рик Парфит, предадоха световните агенции, като се позоваха на съвместно комюнике на неговото семейство и мениджър.
68-годишният Парфит е починал днес по обед в болница в Марбеля, Южна Испания, от инфекция. Той е бил хоспитализиран в четвъртък вечерта поради усложнения, свързани с нараняване на рамото при падане.
Парфит имаше много здравословни проблеми. По-рано тази година той получи сърдечен пристъп.
Музикантът възнамерявал да се отдаде на солова кариера и да издаде албум догодина, се съобщава в комюникето.
Рок групата "Стейтъс Куо" е създадена през 1962 г. (като "Спектърс") преди да получи името, с което се прочува в цял свят, през 1969 г. Тя е продала общо над 100 милиона копия на свои албуми. Най-известните хитове на "Стейтъс Куо" са "In The Army Now", "Rockin' All Over the World" и "Caroline".


title: В 15 области е обявен жълт код за силен вятър и снеговалежи

maintext:
В 15 области в Източна и Централна България за днес е обявен жълт код заради силен вятър и снегонавявания.
Кодът е в сила за областите Габровска, Великотърновска, Русенска, Търговищка, Шуменска, Силистренска, Добричка, Разградска, Варненска, Бургаска, Ямболска, Сливенска, Старозагорска, Хасковска и Кърджалийска.
Там ще духа предимно северен вятър със средна скорост 14 – 19 м/с и пориви на места до 24 м/с. Ще има условия за навявания.
Снеговалежите ще продължат и през нощта, като тогава ще бъдат и най-интензивни.
Утре през деня все още ще превалява, но до вечерта ще спре навсякъде.
Ще бъде студено. Днес максималните ще са от минус 2 до плюс 3 градуса, но в източните райони ще се усещат като доста по-ниски заради силния северен вятър.
В новогодишната нощ, около 24 ч., се очакват стойности от минус 5 до 0 градуса.
В първите дни на 2017 г. ще се радваме на предимно слънчево време, сутрин ще е студено, но следобед ще се затопля.
Вижте цялата прогноза за времето тук:
От АПИ съобщиха, че над 600 машини обработват пътищата в страната. Републиканската пътна мрежа е проходима при зимни условия.
Днес от 16 до 20 ч. се ще бъде спряно движението на камионите над 12 тона.
Заради сериозни снегонавявания са затворени за движение проходът Троян – Кърнаре и пътят между Шипково и Рибарица. Очаква се днес и утре снеговалежът да продължи в Родопите.
През прохода при Владая днес от обяд и утре до обяд ще бъдат осигурени две ленти в посока Перник за по-голяма пропускливост на трафика. Препоръчваме на шофьорите да използват и автомагистрала „Люлин“, която осигурява по-бързо и по-комфортно излизане от София.


description: По думите му селото се е разминало с по-голяма трагедия

title: Бойко Борисов в Хитрино: Спокоен съм, когато владиката и мюфтията са заедно

maintext:
„Аз съм спокоен за България, когато на Коледа, най-хубавият празник за християните, когато нашият Исус Христос се е родил, когато районният мюфтия и дядо владика са заедно тук сред вас. Това е най-ценното, което може да имаме”. Това каза премиерът в оставка Бойко Борисов, който на Коледа отново посети опустошеното село Хитрино.
Бойко Борисов стана почетен гражданин на община Хитрино
Почетното звание му се дава заради приноса му за преодоляване на щетите от бедствието след взрива на газова цистерна в едноименното село
В селото, което пострада от взрив на част от влакова композиция на 10 декември, днес се събраха Борисов, Варненският и Великопреславски митрополит Йоан и регионалният мюфтия Месут Мехмедов.
"Коледа е, всички празнуват, затова ние дойдохме. Много съм благодарен на мюфтията и владиката, защото това е символ към целия народ. Народът се вдигна като един и кой с каквото имаше помогна, и си рискуваха живота хората за Хитрино", каза още Борисов.
Започва завръщането в Хитрино
С огромна радост съобщавам, че на единайсетия ден усилията на повече от 800 души дадоха резултат. В 14 ч. хората от южната част на селото започват организирано да влизат по домовете си, каза шефът на пожарната
По думите му селото се е разминало от много по-голямо зло: „Можеше Хитрино да го няма, впоследствие можеше да загинат пожарникари и спасители”.
Премиерът уточни, че отпуснатите и събрани средства за Хитрино са достатъчни и допълни, че с лидера на ДПС Мустафа Карадайъ са се разбрали през пролетта да се срещнат в селото на новото спортно игрище, за което също са отпуснати пари.


description: Американски работодатели пристигнаха в България, за да изберат лично новите си служители

title: Какво е нужно на един студент, за да замине на бригада в САЩ

maintext:
Всяка година над 5000 български студенти заминават на бригада в САЩ.
Днес американски работодатели пристигнаха в България, за да изберат лично новите си служители.
Какви са изискванията на американците?
„Търсим студенти, които са любознателни, искат да бъдат по-самостоятелни, обичат пътуванията и искат да вземат максимума от подобна възможност“, обясни Моли Макартни, организатор на събитието.
По думите ѝ не е нужно кандидатите да говорят перфектен английски език, но „трябва да имат добро ниво на говорене, за да могат да пътуват и комуникират свободно“.
Как ще се отрази на студентските бригади, ако Доналд Тръмп влезе в Белия дом
Кандидатът на републиканците иска да прекрати J-1 програмите. Вижте какво мисли за това един американски работодател, помогнал за написването на уникална българска история
За да заминат на бригада, на студентите са нужни между 4000 и 5000 лева. Специализирани фирми им съдействат, а от самите младежи зависи дали ще си върнат инвестицията.
„Това, което правим, е да се съобразяваме с желанието на студента и намираме работна оферта за тях“, обясни Златомир Миланов, мениджър на програма за студентски бригади.


maintext:
Електронната система на данъчните се срина днес. През целия ден подаването на документи или извършването на проверки в системата беше невъзможно.
Става въпрос за технически проблем, по чието отстраняване се работи, коментираха от Агенцията за приходите.
Днес изтича крайният срок, в който се подават декларации за осигуровки.
Те могат да бъдат подадени на ръка в офисите на агенцията.
Ако обаче се изпратят по електронен път, след като системата заработи, ще се счита, че документите са пристигнали в срок.


description: При инцидента няма пострадали

title: Индийски ресторант горя в центъра на София

maintext:
Пожар избухна в заведение на ул. „Хр. Белчев“ в центъра на София, предаде БГНЕС. Огънят е избухнал в индийски ресторант, намиращ се в началото на улицата.
На мястото на инцидента дойде един противопожарен автомобил и полицейска кола. Няма пострадали. Огънят бързо е потушен. Ул. „Хр. Белчев“ е еднопосочна и в момента е затворена за движение на автомобили.


description: Мястото не е защитена зона

title: Проверка дали багер е разкопавал дюни в Царево

maintext:
Експерти от общината в Царево заснеха с GPS границите на плажа пред бившия къмпинг „Оазис” край Лозенец. През почивните дни багер разкопа голяма част от ивицата.
Строителната техника е минала през пясъчни дюни, сигнализираха зрители на bTV.
Окръжната прокуратура в Бургас се самосезира по случая.
За подобно престъпление законодателят е предвидил наказание лишаване от свобода до 5 години и глоба от 2000 лева до 20 000 лева.
Плажът е без стопанин, а в момента тече процедура за отдаване на концесия за 15 години. От екоинспекцията в Бургас уточниха, че мястото не е защитена зона, но и извън такава унищожаването на дюни е забранено. В проверката участва и еколог.
"Извършваме проверка на място да се установи дали има нарушение, къде има нарушение. А дали са дюни, ще го сравним с картите на РИОСВ, понеже те са компетентната институция, ние в общината нямаме такива правомощия, нямаме актуални карти на дюните", каза главният еколог на Община Царево Пламен Вълчев.


description: Той беше депутат в 8 парламента

title: Почина Гиньо Ганев – първият омбудсман

maintext:
На 88 години тази нощ почина народният представител в 8 парламента и първи омбудсман на България Гиньо Ганев. Наричан „Човека парламент” той участва в работата на три народни събрания през комунизма и пет след промените.
През април 2005 г. Ганев беше избран от парламента за първи обществен защитник у нас. Като такъв той създаде и разви институцията, оглавявана днес от Мая Манолова.
Гиньо Ганев е юрист по професия, работил е в Министерството на енергетиката, НС на Отечествения фронт, Държавния съвет на НРБ.
На два пъти е отказвал премиерския пост в началото на прехода.
Той е зет на първия министър-председател на България след 9 септември 1944 г. – Кимон Георгиев.
Гиньо Ганев, държавник от поне две епохи от най-новата ни история, е носител на орден „Стара планина”.


description: Той е арестуван в Тунис заедно с още двама души

title: Задържан е племенникът на берлинския атентатор

maintext:
В Тунис е арестуван племенникът на берлинския атентатор, който прегази хора на коледен базар в столицата на Германия. Това съобщи Би Би Си, като се позова на официалните власти.
Задържани са и още двама души, но за тях не се съобщават подробности. От тунизийското министерство на вътрешните работи уточняват, че те са на възраст между 18 и 27 години.
Заподозреният за атентата в Берлин тунизиец Анис Амри беше разстрелян вчера рано сутринта от полицията в Милано при рутинна проверка на пътната полиция.
Очаквайте подробности!


description: Полетите са за Варна и за Лондон

title: Закъсняващи и отменени полети изнервиха пътници на летище „София”

maintext:
Четири полета закъсняха с часове на летище „София” – два от тях за Варна, а другите два – за Лондон. Засегнатите пътници обаче са доста изнервени, тъй като част от тях чакаха още от 15 ч.
Единият от проблемните полети за Варна вече е отменен, а за другия се чака решението на превозвача.
Първият самолети за Лондон трябва да излети в 20:10 ч. , предстои да бъде взето и решението за втория.
Вижте още във видеото:


title: Верижна катастрофа с десетки автомобила в Канада

maintext:
15 души пострадаха при верижна катастрофа с участието на десетки автомобили в Канада.
Според различните данни са се ударили между 30 и 40 коли.
Инцидентът стана на магистрала в град Мисисага, провинция Онтарио.
15 patients transported to local hospital following a multi vehicle pile up on the ramp from Highway 410 southbound at Derry Road. #onstorm pic.twitter.com/JBRDkK7Wo4 — DR (@Media371) 28 декември 2016 г.
Заради много ниските температури и замръзналия асфалт пътните условия в Онтарио са били „кошмарни“, съобщава CBC.ca.
При катастрофата в Мисисага автомобилите са се пързаляли и са се ударили един в друг.
Пострадалите са хоспитализирани, но са с леки наранявания.


description: Там има боеприпаси, стрелково оръжие и снаряди за установки „Град“ – германско, американско и българско производство, разказа руси военен

title: Руски сапьори: В Алепо открихме български боеприпаси

maintext:
Руските военни, разминиращи и обезопасяващи сирийския град Алепо, са открили боеприпаси, произведени в САЩ, Германия и България, съобщи Иван Громов, командир на група за разминиране в Международния противоминен център.
Там има боеприпаси, стрелково оръжие и снаряди за установки „Град“ – германско, американско и българско производство, каза той пред „Русия 24“.
Вчера говорителката на руското външно министерство Мария Захарова заяви, че в Сирия са намерени оръжия, произведени в България с изтекъл руски лиценз.
Намерени са още 122-милиметрови минометни снаряди, снаряди за реактивни системи за залпов огън, ръчни гранати, гранатомети и снаряди за гаубици – в количества като за цял батальон.
След освобождаването на Алепо руси военни разминират града, като по техни думи представителите на т. нар. умерена опозиция са минирали „буквално всичко“, дори детските площадки.
Руският център по примирение на враждуващите страни в Сирия съобщи по-рано, че от 5 декември досега руски сапьори са разминирали в Алепо територия с обща площ от 966 хектара (9,66 кв. км).


description: Епифан и Вероника решават всички техни проблеми - от намирането на квартира до това къде да хапнат вкусно

title: "Градски тарикати" помагат на чужденците да се чувстват местни в София

maintext:
София е в топ 10 на градовете в Европа с най-бърз ръст на посетителите през последните седем години според класацията Global Destinations Cities Index. Простичко казано, все повече чужденци идват в столицата ни. Голяма част от тях са служители на международни компании, предприемачи или просто хора, решили да се преместят да живеят в София. Всички те имат нужда от информация.
Двама млади софиянци се опитват да решат всички проблеми на чужденците - от намирането на квартира до това къде да хапнат вкусно.
Вероника Нинова е на 29 години, маркетинг мениджър. Епифан Пефев - също на 29, се занимава с бизнес администрация. Приятели са от години, а от скоро - съдружници, наричащи себе си "градски тарикати".
„Ние комуникираме с много чужденци в свободното си време и ни се е случвало от време на време да им помагаме - било с попълването на някой документ, било с намирането на квартира. Такъв тип дребни услуги. И в един момент си казахме - добре, в България има тенденция да идват все повече и повече чужденци, това не можем ли по някакъв начин да го превърнем в услуга, която да предложим”, разказва Епифан.
Вероника допълва, че услугата е комплексна и е насочена към чужденците, които са настроени към по-дълго пребиваване в България. Определено не е за туристите.
„Идеята ни е да ги обгрижим от самото им идване, да се погрижим те да се почувстват добре по време на целия им престой тук, без значение колко е дълъг. Предлагаме всякакви услуги от релокация, намиране на апартамент, транспортиране на вещите, впоследствие попълване на документи. Mного е стресово за някого, когато дойде в чужда страна и не говори по никакъв начин езика”, казва тя.
Точно в такава ситуация попада норвежецът Кнут Гронсат, когато преди 4 години пристига в България, за да учи медицина, и ползва услугите.
Препоръки за града, попълване на документи, застраховки, личен асистент са само част услугите, които предлагат "градските тарикати". И още нещо важно - т.нар. "социализация".
„Разбираме, че чужденците имат нужда от това да комуникират с българи, а не с други чужденци, защото общо взето се капсулират в една общност и общуват само помежду си. Така остават встрани от това, което се случва реално с хората, които са местни”, разяснява Вероника.
Затова и им се предлагат забавления, посочват им се места, където могат да хапнат или да излязат на бар.
„Опитваме се да ги водим на места, на които и ние ходим. Бягаме от тези, които са чисто туристически места и където най-вероятно биха ги пратили гайдове. Общо взето, опитваме се да им покажем какво е да си местен в София", изтъква Вероника.
Засега услугата се предава от уста на уста, а всеки плаща….колкото иска. Дали това е успешен бизнес, тепърва ще стане ясно.


title: Млад човек спешно има нужда от кръводаряване

maintext:
Млад човек има спешна нужда от кръводаряване.
Близките му призовават всички, които могат, да помогнат за животоспасяващата му операция в Правителствена болница (болница „Лозенец“).
Става въпрос за независимият продуцент, режисьор, оператор и аниматор 3D ефекти Смилен Антонов Савов.
Кръв може да се дари в Национален център по трансфузионна хематология (NCTH.bg).
Бележката с трите имена за кого се дарява трябва да се занесе на регистратурата в Правителствена болница.


title: Хитрино преди и след взрива (СНИМКИ)

maintext:
На 10 декември около 5:30 ч. част от влакова композиция с цистерни дерайлира на гарата в с. Хитрино и се взриви.
Постройките в близост са силно пострадали, като най-малко 26 сгради са негодни за обитаване.
Как изглеждаше селото преди инцидента и какво е останало от него днес – вижте сравнение на кадрите от „Гугъл мапс“ и на фотографа на btvnovinite.bg Ладислав Цветков:


description: Коалицията „Джейш ал Фатх“ е активна в Сирия

title: Ислямисти поеха отговорността за убийството на руския посланик в Турция

maintext:
Въоръжената ислямистка коалиция „Джейш ал Фатх“, в която влиза „Джебхат Фатах аш Шам“ (бившата „Джебхат ан Нусра“), днес пое отговорност за убийството на руския посланик в Турция Андрей Карлов, предаде ТАСС, като се позовава на информация на в. „Ал Яум ас Сабия“.
На сайта на изданието е качено копие от изявлението на коалицията, която е активна в Сирия.
Експерти от Русия разследват убийството на посланик Андрей Карлов в Анкара
Групата е пристигнала днес
Посланикът на Русия в Анкара бе убит в понеделник от турския гражданин Мевлют Мерт Алтънташ по време на откриване на фотоизложба в Центъра за съвременно изкуство в турската столица.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
По-рано днес турските власти официално обвиниха гюленистите за убийството.
Според местните медии турският външен министър Мевлют Чавушоглу е заявил пред американския си колега Джон Кери, че мрежата на живеещия в САЩ проповедник Фетхуллах Гюлен стои зад покушението.
< >
В предаването „Тази сутрин“ по bTV журналистът Илхан Андай коментира, че Алтънташ „е самотник и това е нов вид терорист. Той е бил облъчен от идеите, ходил е на обучение и сам се развивал в идеите. Когато се вижда безсилен, решава сам да наказва. Там е имало и други посланици, а той стреля само срещу този на Русия и говори като терорист като от „Ал Нусра“, но в действията му има нещо като на американски екшън герой“.


description: Властите позволявали децата да се превръщат в инструмент за отмъщение

title: Родителски протест пред Съдебната палата

maintext:
Протест заради пренебрежителното отношение на властите към правата на деца и родители се организира днес пред Съдебната палата в София.
Събитието е символично на днешния Ден на бащата, но проблемът за личния контакт с децата след развод не е полово обособен, обясняват организаторите.
Според тях родителите отмъщават едни на други с децата си след раздяла и няма работещ законов механизъм, който да защити правата им.
Деница Сачева: Промените в Семейния кодекс поставят в центъра интересите на детето
Не се толерират биологични родители, осиновители, бащи, центърът са децата, от там нататък се отчитат интересите на всички останали, каза тя
Пред Съдебната палата ще бъде поставена „половин елха" - добре украсена от едната страна и с окастрени клони от другата, като символ на неравенството на родителите след раздяла.


title: Масови арести в Турция след атентата в Истанбул

maintext:
Полицията в Турция извършва масови арести след двойния атентат в Истанбул от събота.
Задържани са 235 души, сред които над 100 представители на прокюрдската Демократична партия на народите. Обвинението към тях е за прокюрдска пропаганда и за връзки със забранената Кюрдска работническа партия (ПКК).
Надежда Нейнски: 13 души са заподозрени за атентата в Истанбул
Отговорност за взривовете на 10 декември в Истанбул пое кюрдска групировка
Междувременно броят на жертвите на терористичните нападения нарасна на 44 души.
Отговорност за атаките пое групировката „Ястреби за свободата на Кюрдистан“, отцепила се от ПКК.
Надежда Нейнски за атентата в Истанбул: Информационното затъмнение продължава
Посланикът потвърди информацията, че няма данни за пострадали българи при нападенията
Часове след изявлението на организацията турски самолети нанесоха въздушни удари срещу цели на ПКК в Северен Ирак. Унищожена е база на сепаратистите и намиращите се около нея бойни позиции и убежища, се казва в изявление на армията.


description: Вижте как можете да окажете първа помощ на пострадал

title: Чети етикета: Знаем ли как да реагираме при бедствени ситуации?

maintext:
След трагичния инцидент в шуменското село Хитрино отново изниква въпросът дали хората и институциите са подготвени да реагират в такива ситуации.
Бедствието може да има различни лица – от природни катаклизми до терористичен актове и както се случи в Хитрино – взрив на влакова композиция.
Всяка секунда в бедствена ситуация е решаваща и може да коства човешки животи. Добрата координация и предварителния план за действие са важно условие.
По данни на Главната дирекция "Пожарна безопасност и защита на населението" обучени за действия в бедствени ситуации са 150 хил. ученици, 24 хил. учители и педагози и отделно още 52 хил. възрастни.
Вижте във видеото как може да окажете първа помощ на пострадал:
Според експерта по сигурността ген. Румен Миланов у нас силно се подценява превенцията. По думите му друг проблем е нехайството, което в някои случаи е равносилно на терористичен акт. Той смята, че причина за трагедията в Хитрино е нехайство.
Любомир Каракановски от БЧК смята, че институциите действаха адекватно и организирано в пострадалото село.
Относно кампанията на БЧК, подкрепена от bTV, за набиран на средства за пострадалите в Хитрино, той уточни, че предстои анализ, който ще покаже колко средства са нужни за възстановяване на домовете на хората.


description: Центърът на столицата ще се затваря за престой и паркиране

title: В новогодишната нощ: Вдигат барикади по площадите като мерки за сигурност

maintext:
Още от утре поетапно се въвеждат драконовски мерки за сигурност преди Нова година. За първи път полицията ще строи истински барикади по площадите в нощта на празника.
На столичния площад „Александър Батенберг” в новогодишната нощ освен фойерверки и музика ще има 10 КПП-та, метални огради и тежка техника.
Пътищата към площада ще се блокират, за да не може терорист да влезе и да прегази хората, както се случи в Германия.
Центърът ще се затваря за престой и паркиране и забраните влизат в сила от 6 часа сутринта утре.
В този участък ще се затварят частично и улиците, а на 31 декември ограниченията ще станат повече. Движението по булеварда изцяло ще спре заради строежа на сцената и монтирането на озвучителна техника.
Новогодишните тържества в Пловдив започват в 22 часа на откритата сцена пред общината. Ще трябва обаче да минете през някое от трите КПП-та, където ще ви проверят.
Забранените вещи и предмети, които гражданите не трябва да носят при такива мероприятия, са огнестрелно и хладно оръжие, както и пиротехнически изделия.
Ако си направите заря без разрешение, ви грозят и глоби от 100 до 2000 лева.
Централния площад в Бургас е опасан с камери. Районът предварително ще бъде претърсен, а охраната - двойно подсигурена от полицията и общинската служба.
Ако има съмнителни лица, те ще бъдат претърсвани. Практиката показва, че даже и на такива мероприятия са излизали и лица, които се издирват.
Цивилни полицаи ще има и до огражденията край сцената, опасните предмети ще се конфискуват.
На площада във Варна ще има засилено полицейско присъствие, а концертът тази година ще е на 3D стена.
Най-затегнат ще е контролът в София, където улиците ще бъдат барикадирани.
Камион със специална камера ще стои като щит между парламента и президентството. Столичани приемат с разбиране мерките за сигурност.
От полицията предупреждават още, че на площада няма да се допускат хора с големи чанти и пакети.
Също така си носете личните документи, защото ще ги искат при проверка. Непълнолетните пък трябва да знаят, че имат право да празнуват на площада само ако са с придружител.


description: Според шефа на пожарната буквално целият център на селото се е взривил

title: Жертвите в Хитрино са 7, а не 8

maintext:
Загиналите при газовата експлозия в Хитрино в събота в крайна сметка са 7, а не 8. Това обяви на извънреден брифинг вътрешният министър в оставка Румяна Бъчварова.
Тя подчерта, че рискът от нов взрив не е спаднал, затова и ограничителните мерки остават в сила. На близките населени места се препоръчва да пият бутилирана вода.
Цяла нощ 29 специалисти са работили по претоварването на цистерните, но все още има такива, до които не са стигнали.
Шефът на пожарната гл.комисар Николай Николов посочи, че днес ще дойдат още помпи, компресори и кранове, в т.ч. от Румъния. Една цистерна продължава да обгазява Хитрино Кметът се закани на "Булмаркет": Много ще се съдим
На място са газовици от „Лукойл” и експерти от НКЖИ. Премахва се контактната мрежа в района на дерайлиралите цистерни с газ, а от чакъл ще бъдат направени подходи, за да има механизацията достъп до вагоните.
Николов отбеляза, че повредените от тях по трудно ще бъдат претоварени от тези, които са останали изправени след излизането си от релсите.
Той посочи и хипотеза за начина, по който е станал взривът: „В следствие на транспортното произшествие се е получил пробив в цистерната. Този пробив е довел до облак, загазоване на голямо пространство, на практика целия център. След това искра е предизвикала взрива”.
Ден на национален траур в памет на жертвите на трагедията в Хитрино
Инцидентът на 10 декември взе седем жертви
Местните власти ще координират действията на доброволците и множеството обявени инициативи за набиране на дрехи, храна, вода и разчистване на Хитрино. Днес ще бъде обявена и набирателна сметка в подкрепа на засегнатите.
bTV подкрепя SMS кампанията на Българския червен кръст за Хитрино – можете да помогнете с 1 лв. на нуждаещите се със съобщение на кратък номер 1466.


description: Граждански организации заведоха иска срещу общината

maintext:
Започва делото за цената на билета в София.
Софийският административния съд стартира делото на граждани и граждански организации срещу решението на Столичния общински съвет за новата цена на билета за обществен транспорт в София.
Тя влезе в сила от 1-ви юни въпреки обжалванията и твърденията, че след като актът е обжалван, той не може да влезе в сила.
От един лев цената беше увеличена на 1.60 лв


description: Той е задържан снощи след скандал в Русе

title: Бисер Миланов – Петното е арестуван за хулиганство (ВИДЕО)

maintext:
Бисер Миланов – Петното е задържан снощи за хулиганство, потвърдиха от полицията за bTV. Миланов беше сред кандидатите за президент на последните избори преди месец.
Петното нападна бившата си приятелка, прибраха го в ареста
26-годишната жена е в болница със счупена челюст и избити зъби
Група от около 6 души, сред които и Петното, пребили млад мъж с ритници. Малко преди това същата група била в близко заведение, където се държали агресивно и арогантно. Хора от района подали сигнал на телефон 112.
Ново дело срещу Петното - за хулигански прояви срещу журналисти от bTV
Пред съда Миланов се оплака, че срещу него има медиен натиск и му се "образуват престъпления"
Свадата е записана от охранителните камери на заведението. Битият мъж е настанен в болницата в Русе с множество травми.
Бисер Миланов е задържан за 72 часа, като предстои да му бъде гледана мярка за постоянно задържане под стража.
Любителски кадри показват арогантното поведение и задържането на Миланов:


description: Може и награда да спечелим

title: Мобилно приложение помага в борбата с килограмите

maintext:
Мобилно приложение дава допълнителна мотивация в борбата с натрупаните килограми по празниците и дори открива възможност да спечелим награди.
Двама британци разработиха безплатно приложение за смартфон, с което крачките стават виртуална валута.
То се нарича Bitwalking и за него сме ви разказвали и става все по-популярно, особено около коледните празници, когато трапезата е отрупана с всевъзможни вкусотии. Bitwalking е съвместим с най-популярните операционни системи за смартфони. Щом го инсталирате, започва да измерва колко крачки правите на ден.
И когато тичате, всяко ваше движение се превръща във виртуална валута - Bitwalking долари. С нея може да си купите електроника и други полезни неща. Виртуални долари се съхраняват в сметката на потребителя и всеки може да ги похарчи за каквото пожелае.


description: Германците обаче не са склонни да драматизират и животът продължава

title: Българи в Берлин: Чувството е странно, сюрреалистично

maintext:
Чувството е много странно, абсолютен шок. Много е объркано, сюрреалистично. Това разказа българката Ава Гаел, която живее в Берлин, в предаването „Тази сутрин“ по bTV.
Тя показа и кадри от момента, в който берлинските власти изтеглят камиона убиец в Берлин, отнел живота на 12 души.
Сякаш съм в някакъв филм – наблюдавам отстрани зрители, репортери, полицаи – всеки се е вторачил към камиона, каза тя.
Вижте ги:
Гаел разказа още, че малко след атентата ѝ се наложило да излезе, но го направила с „доста страх и свито сърце“.
По думите ѝ обаче германците не драматизират толкова, колкото българите. Днес в градския транспорт е спокойно, животът продължава.
Постоянно има по нещо – или разбиват лаборатории за бомби, или някъде предотвратяват избухване на куфари. Градът бълбука и никой не знае къде какво откъде ще му дойде. Но чак паника няма, просто трябва да гледаме напред, каза Гаел.
Вижте повече във видеото:
Мартин Иванов, който е и фотограф, е бил на базара 20-ина минути след нападението. Това е може би едно от най-оживените места в цял Берлин, каза той. Когато пристигнах, целият булевард беше опустял, всички притичваха, за да се качат по автобуси, в метрото, полицаите бяха доста объркани. Имаше хаос, паника, всеки бързаше да се прибере, защото не знае откъде какво може да му се случи.
Немските медии до последно се мъчеха да потулят всичко и да не създават паника у хората, което смятам е доста голяма грешка, каза той.
Чу се, че е имало информация за вероятност за атентат на коледните базари, а в същото време, според мен, не са взели особени мерки, каза още Иванов.
Вижте разказа и снимките му във видеото:
По-рано в предаването Траяна Батурова, която също живее в Берлин, разказа за живота в града и също потвърди, че няма паника.
Средно- и западноевропейски митрополит Антоний пък коментира, че Берлин няма да е същият след вчера.


description: С флаери обучават шофьорите как да обезопасят камионите си

title: Десетки тираджии у нас стават трафиканти на мигранти по неволя

maintext:
Половин милион флаери посрещат шофьорите на тирове на българо-турската граница. В тях има съвети как да обезопасят камионите си срещу нелегален превоз.
Повече от 300 са нелегалните мигранти задържани у нас в тирове през 2016 г. Според данните на МВР в повече от половината от случаите, когато освен стока, в такива камиони се превозват и нелегални мигранти, шофьорите не знаели за това.
Така с превантивна цел Гранична полиция раздава флаери със съвети на български, английски и турски как шофьорите на ТИР да обезопасят каросериите си за да не окажат неволно трафиканти на нелегални мигранти.
Обясняват на шофьорите на тирове как да се предпазят от нелегални мигранти
На границата ни с Турция бяха раздадени половин милион листовки със съвети
Според Асоциацията на българските предприятия за международни превози и пътища, които стоят зад брошурите, флаерите ще са изключително полезни в превенцията. Зам.-председателят на Националното сдружение на българските превозвачи Красимир Лалов обаче е на мнение, че паркингите трябва да станат по-сигурни и така проблемът ще се реши.
От МВР увериха, че не са участвали във финансирането за отпечатването на флаерите, а само в раздаването им на български и чужди водачи.


description: Забраната ще е в сила за 30 дни – от 26 декември до 23 януари

title: След масовото отравяне в Иркутск: В Русия забраняват битови продукти с над 25% алкохол

maintext:
В Русия ще е забранена продажбата на битови продукти с над 25% алкохол. Заповедта е на премиера Дмитрий Медведев и е свързана с инцидента Иркутск – десетки се отровиха с разтвор от глог за вана, съобщи ТАСС.
Забраната ще е в сила 30 дни – от днес – 26 декември до 23 януари.
Броят на жертвите, пили препарат за вана в Иркутск, надхвърли 40
Според федералното следствие той съдържал концентриран метилов спирт, вместо етилов, и антифриз
Жертвите на препарата за вана в Иркутск станаха 76, а общият брой на пострадалите е 123-ма. Етанолът в сместа бил подменен с метанол, който е смъртоносен.
До този момент за производство, съхраняване и продажба на течността са арестувани 19 души.


description: Експерти се питат дали парите се изразходват целесъобразно

title: Кабинетът "Борисов" харчи ударно в 12 без 5

maintext:
Правителството в оставка харчи ударно през последните си седмици на власт. По груби сметки, гласуваните допълнителни разходи гонят 2 милиарда и 500 милиона лева. Според експерти част от разходите могат да се спестят.
Всъщност анализаторите коментираха, че всички тези десетки решения за допълнителни разходи са си чисто нарушаване на Закона за публичните финанси, който задължава те да се гласуват от парламента. Депутатите вече са одобрили коя система колко да получи.
Това което е ясно 1,2 млрд. щем – не щем трябва да си платим за Белене - този харч няма как да ни се размине след арбитражното дело.
Министерства харчат милиони в края на мандата на кабинета
Обществените поръчки са обявени веднага след подаване на оставката на правителството
Под въпрос е обаче трябваше ли по програмата за саниране да се налеят още 1 милиард лева. Същото важи и за допълнителни разходи за общини и министерства.
Със сигурност Хитрино трябваше да бъде подкрепено - но никой не сметна защо с точно 10 милиона и достатъчни ли ще са те.
Зануляване
По правило декември е месецът, в който държавата гледа да занули, както се казва на финансов жаргон. В противен случай на първи януари излишъкът отива автоматично във фискалния резерв, а от там вече трудно се вади.
Пак по правило предизборно също се харчи ударно. Помним чешмичките на Царя и ударното прекрояване на бюджет по време на Тройната коалиция, за да се наместят милиарди. Сега ситуацията е „две в едно”.
„Тук говорим за пари на данъкоплатците - не са собственост на изпълнителната власт. Има и разходи от по няколко милиона, които очевидно показват стремеж да се похарчи максималното”, посочи Десислава Николова от Института за пазарна икономика.
Колко остава за харчене
Ако заложат на правилото да изхарчат целия излишък управляващите в оставка имат да разпределят още милиард. Отчетеният излишък в бюджета е 3,5 милиарда.
Най-чистият вариант е допълнителните разходи да се одобряват от парламента. Така няма да се налага на министрите да отговарят на въпроса защо избират да платят за едно, а не за друго. Например, защо не се дават пари за лечението на деца в чужбина.
Заедно с ударното харчене, краят на годината е и периода за ударни обществени поръчки. „Ще видим по-късно какъв е размерът на бедствието, тъй като има много такива ручейчета, за които не сме видели накъде са изтекли”, посочи Рослан Стефанов от Центъра за изследване на демокрацията. Раздават ли се ударно обществени поръчки в последните дни на кабинета? Питаме какви са причините за тази необичайна активност, посочи Петър Славов от РБ
Така и не успахме да питаме премиера в оставка налагат ли се всички допълнителни разходи тъкмо в този момент. Днес той беше в Добрич, но се разсърди, след като чу въпроса на нашия кореспондент.
Коментарът от финансовото министерство пък е че такъв е нормалният бюджетен ритъм. А икономистите съветват максимална част от излишъка да се спести защото прогнозите са 2017 г. да е по-трудна за икономиката ни.


description: Има строго установени правила, които са спазени, каза Димитър Баев

title: Зам.-шефът на „Булмаркет”: Цистерните са проверени, машинистите са минали инструктаж

maintext:
Цистерните на взривилия се влак са проверени. Машинистите са минали инструктаж, преди да тръгнат на път. Това каза за bTV Димитър Баев, зам.-управител на „Булмаркет”.
Композиция на тази компания дерайлира и се взриви в шуменското село Хитрино.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
Всеки влак си има пътен преглед, има ревизия и има строго установени правила, по които се прави оглед на влака, съответно проверка на състоянието му. Във влакообразуващите гари се правят допълнителни проверки. Има си технология, която е била спазена, допълни Димитър Баев.
Той обясни, че товарът е на румънски собственик, цистерните са румънски. Те са били получени в Русе, закарани са били до Бургас, където са натоварени, и са тръгнали обратно към границата.
"Ние ежедневно караме такива транспорти, специализирани сме във всякакви видове товари, включително и горива. Какво се е случило тази сутрин, все още никой не може да каже.
Доколкото разбрахме се е скъсал влака при навлизане в гара Хитрино, което е някакъв вид технически проблем, но не можем да кажем на какво се дължи – дали на железен път, дали на състояние на вагона", коментира още Димитър Баев.
Досега компанията не е имала сериозни инциденти, категоричен беше зам.-управителят.
Той обясни, че „Булмаркет холдинг” е собственик на компанията „Булмаркет рейл карго”, която извършва железопътните превози на територията на страната. До преди две години тя е била в компанията майка, от преди две години работи като абсолютно самостоятелна компания на пазара. Специализирани са в превоз на горива, химикали и всякакъв друг вид генерални товари. Управителят на „Булмаркет рейл карго” Стефан Иванов е в съда в Шумен на разпит с прокурори и машинистите, които са задържани и дават обяснения.
Димитър Баев изказа съболезнования от името на ръководството на всички пострадали и техните близки. Компанията ще направи всичко необходимо, за да мине разследването както трябва, каза той.


maintext:
Любимото кулинарно шоу „Мастършеф” се завръща скоро в ефира на bTV. Десетки готвачи-любители влизат в битка за мечтаните престилки.
Техника, креативност и решителност за един час на разположение – това трябва да покаже всеки непрофесионален готвач, който иска да облече бялата престилка на „Мастършеф”.
В първия сезон на предаването по-характерно беше изобилието на характери и личности, при втория – прекрасните идеи и ястия, с които ни зарадваха, сподели шеф Виктор Ангелов, който и тази година е част от журито на „Мастършеф” заедно с Андре Токев и Петър Михалчев. Именно на тях се пада тежката задача да подберат финалистите, които ще влязат в надпреварата.
„Компромисите са вкъщи”, коментира шеф Михалчев и обяснява, че очаква от състезателите нещо много зареждащо, интересно и най-вече вкусно.
Андре Токев пък посъветва всички готвачи любители да бъдат креативни и да се забавляват.
Вижте във видеото с какви ястия непрофесионалните готвачи се опитаха да впечатлят журито на „Мастършеф”:


description: Хората искат да стигнат до имотите си, властите не могат да се ангажират с конкретен срок

title: Две цистерни напуснаха Хитрино, евакуацията и гневът остават

maintext:
Днес най-накрая започна изтеглянето на дерайлиралите цистерни с газ от Хитрино. Едната напусна пострадалото от съботната експлозия село по релси, докато другата беше натоварена на камион.
Продължава и работата по подготовката за транспортиране на останалите неизбухнали вагони. Тя се бави от следователите, които трябва да опишат абсолютно всеки детайл по тях.
Цистерните, които не са напълно празни, се събират в каменна кариера в близко до Хитрино село за окончателно източване.
Започва изтеглянето на цистерните от Хитрино (ОБНОВЕНА)
На шестия ден от трагедията хората от селото се гневят, че все още нямат достъп до домовете си
На шестия ден след бедствието, отнело седем живота, жителите на Хитрино стават все по-нетърпеливи да се върнат в домовете си. Цялото село беше евакуирано заради обгазяване и риск от нови взривове.
< >
На среща с ръководството на кризисния щаб в село Тимарево, жителите на Хитрино изразиха недоволството си заради неяснотата кога ще могат да се върнат по домовете си. Те и сега могат да влизат в имотите си, но само за броени минути и то под полицейска охрана.
Кметът на Хитрино каза, че е помолил за по-бързи действия на екипите, които работят на място в селото. „Нещата са критични и не мога да се ангажирам с конкретен срок, от една страна желая това да стане колкото е възможно по-бързо, от друга страна хората да имат подготвеност, че това е непредвидим процес”, отговори задочно шефът на пожарната гл.комисар Николай Николов. Цистерните си тръгват от Хитрино, идват фургоните (ОБЗОР) Селото все още е под полицейска охрана
Вътрешният министър Румяна Бъчварова на свой ред подчерта, че никой няма интерес от забавяне, но не трябва да се нарушават условията за безопасност.
За да няма в бъдеще неясноти около провеждането на обезопасителната операция, от щаба поеха ангажимент да информират жителите на Хитрино за всяка от цистерните, които се извеждат от селото.


description: Одобрени са проекти на чужди инвеститори за над 320 млн. лв.

maintext:
Финансовото министерство очаква излишък в бюджета за тази година, а данъчните отчитат рекордни приходи през 2016 г. Успешна година отчита и агенцията, която подкрепя чуждите инвеститори у нас.
През 2016 г. са одобрени проекти за над 320 млн лв. с очаквани над 4000 нови работни места. Най-често инвестициите са автомобилния сектор - над 100 големи компании правят компоненти у нас - в сектора работят над 33 0000 души.
За пръв път от 2008 г. насам финансовото министерство очаква годината да приключи на плюс. Фискалният резерв е над 14 млрд. лв.
Данъчните отчитат рекордна събираемост от близо 18 млрд. лв. или с 2 млрд. лв. повече от миналата година. Ръст отчита и агенция Митници.
Икономисти обаче очакват забавяне в икономиката догодина заради политическата криза.
В това немско производство у нас работят 730 души. Компонентите, които излизат отиват директно в Германия при компанията - майка.Според управителя България привлича подобни производства благодарение на плоския данък върху доходите и ниския корпоративен налог.
„Всяка една промяна в политическата среда или спекулации с тези теми води до застой в инвестиционните намерения. В момента успяваме с едни добри нива на заплащане да осигурим един добър нетен приход на служителите, които ги задържа в България. Промяната на плоския данък би засегнала специалисти, които веднага ще потърсят или реализация в чужбина”, посочва управителят Георги Атанасов.
Данъците догодина остават същите. Но инвеститорите се притесняват, че без правителство и парламент администрацията може да стане още по-бавна и непредсказуема.
„Предполагам че и вие трудно бихте влезли в бурно море да решите да поплувате. Тези, които са заявили интерес, със сигурност ще го осъществят. Въпросът е тези, които изпитват определени колебания”, е мнението на Стамен Янев от Българска агенция за инвестиции.
Анализаторите са убедени, че заради политическата криза, икономиката ще се свие през първата половина на 2017 г. „Неизбежно политическата несигурност означава и несигурност за инвеститорите. Политическата криза има и реална фискална цена която идва от - по-ниски обороти в работата на приходните агенции и по-лесно харчене”, коментира икономистът Десислава Николова.
Експертите настояват разходите догодина да се държат изкъсо за да не изчезне заделения за черни дни резерв от 14 млрд. лв.


description: Влизане на Слави Трифонов в политиката го изстрелва на челно място и изпраща РБ извън парламента

title: Проучване дава само 1-2% преднина на ГЕРБ пред БСП

maintext:
Преднината на ГЕРБ пред БСП се топи до 2% и по-малко, в зависимост от участниците в парламентарен вот. Това показва експресно телефонно проучване между 500 души, проведено от Центъра за анализи и маркетинг на 2-3 декември.
Когато респондентите са питани за съществуващите към момента политически сили, хората на Бойко Борисов получават 23,6% от вота, докато социалистите са с 22,4%. Агенцията пресмята, че това означава, съответно, 77 и 73 народни представители.
На трето място са Обединените патриоти. Ако НФСБ, „Атака” и ВМРО продължат да работят заедно, те биха получили 9,9% или 32 депутати. Четвърти са ДПС с 9% (29 депутати). В парламента влиза и Реформаторския блок с 4,1% и 13 депутати, както и новообявената партия на Веселин Марешки, която е с даже по-висок резултат – 4,9%, достатъчни за 16 места в парламента.
ДСБ, АБВ и „Движение 21” остават извън парламента, ако политическият пейзаж у нас не се промени до вота.
Добавянето на хипотетична партия на Слави Трифонов обаче променя коренно ситуацията. ТВ водещият би имал най-много депутати (64) с 21,3% от вота. Той отнема от всички политически сили, като ГЕРБ са втори с 19,4% (59 депутати), трети са БСП със 17,2% (52 депутати), а националистите и ДПС практически се изравняват с по 27 и 26 народни представители.
При влизане на Слави Трифонов в политиката, РБ остава извън парламента s 2,9%, а „последния влак” хваща Веселин Марешки с 4% за партията му.
При всяко положение, изследването на Центъра за анализи и маркетинг показва, че следващият парламент отново ще бъде силно фрагментиран и сформирането на работещо мнозинство ще е изключително трудно.


description: Той ще участва в разработването на план за нормализиране на ситуацията в Украйна

title: Хенри Кисинджър ще стане посредник между САЩ и Русия при президентството на Доналд Тръмп

maintext:
Бившият държавен секретар на САЩ Хенри Кисинджър ще стане посредник в отношенията между Белия дом и Кремъл при управлението на новоизбрания американски президент Доналд Тръмп и ще участва в разработването на план за нормализиране на ситуацията в Украйна, предаде ТАСС, като се позова на германския в. "Билд".
Според изданието, което цитира източници от екипа на бъдещия президент на САЩ и данни от европейски специални служби, Кисинджър трябва да стане посредник между Москва и Вашингтон.
Тръмп се стреми към сближаване с Кремъл. Бившият държавен секретар може да предложи особено ценен опит от гледна точка на заплахата от нова студена война и сложните отношения на бъдещия президент на САЩ с Китай.
Кисинджър познава Путин от времето на падането на Берлинската стена и е сред малцината американци, които редовно са се срещали с руския президент, отбелязва "Билд".
По данни на западноевропейски специални служби Тръмп иска да отмени санкциите срещу Русия по съвет на Кисинджър. Бившият държавен секретар съветва да се признае хегемонията на Русия в бившите съветски републики - от Беларус, Украйна и Грузия до Казахстан. Това означава САЩ да признаят, че пространството между Полша и Иран, Афганистан и Китай е руска сфера на влияние, посочва вестникът.
По въпроса за Украйна главната идея на Кисинджър се състои в това Русия да гарантира сигурността в източната част на страната, а в замяна Западът повече да не повдига въпроса за Крим.
По повод на информациите говорителят на Кремъл Дмитрий Песков заяви, че Кремъл приветства участието на Кисинджър в обсъждането на отношенията между Русия и САЩ, предаде ТАСС.
Кремъл смята бившият държавен секретар Кисинджър за един от най-мъдрите политици, които имат дълбоки познания в сферата на руско-американските отношения, каза Песков.


title: Реформаторският блок няма да създава кабинет

maintext:
Реформаторският блок няма да прави опити да създава кабинет в рамките на сегашното Народно събрание. Това стана ясно след заседание на парламентарната група. В понеделник на срещата с Росен Плевнелиев те ще се откажат от управлението и ще върнат мандата.
Очевидно е, че няма реформаторско мнозинство в парламента и отиваме на избори, заяви съпредседателят на групата Найден Зеленогорски.
„Вчера колегите от Патриотичния фронт казаха, че биха ни подкрепили. Имахме някои разминавания, но те можеха да бъдат изчистени. Веднага след това от ГЕРБ казаха, че не биха подкрепили нов мандат в рамките на това НС. Това за нас означава, че няма необходимото реформаторско мнозинство. Винаги сме казвали, че ключът е в колегите от ГЕРБ и очевидно е, че тяхното желание е да отидем на избори. Ние сме готови за избори и тръгваме”, посочи още Зеленогорски.
Той благодари на президента за оценяването на ролята на блока и увери, че няма да има друг отговор от страна на РБ, тоест смяна в позицията.
РБ: В 11 ч. получаваме мандата, в 12 – говорим с ГЕРБ, в 13 може да го върнем
В понеделник именно реформаторите ще получат последния възможен мандат за съставяне на правителство в рамките на този парламент
Преди два дни президентът Плевнелиев връчи проучвателен мандат за съставяне на правителство на БСП. Левицата от своя страна се отказа от правото си да състави кабинет и върна мандата.
Реформаторският блок са следващата политическа сила, която ще получи третия проучвателен мандат. Партиите в блока заявиха, че ще търсят подкрепа от останалите партии едва след като връчването стане факт.
Валери Симеонов: Ще подкрепим мандат на РБ
Според патриотите в парламента има необходимото мнозинство, за да се изпълнява подписаната преди две години
Ако президентът размисли коя да е третата политическа сила и връчи проучвателния мандат на друга партия може и да има опит за създаване на кабинет. Валери Симеонов, председател на Патриотичния фронт, заяви, че трябва да се използват всички възможности за продължаване на работата на това Народно събрание.


description: „Русия и Япония трябва да спрат своя исторически пингпонг за тези територии”, коментира руският президент

title: Японци излязоха на протест след посещението на Владимир Путин в странатa

maintext:
Около 150 души, активисти на японски крайнодесни организации, протестираха след посещението на руския президент Владимир Путин в страната.
Те настояват Русия да върне на Япония Южните Курилски острови, което е основен проблем в отношенията на Москва и Токио. Заради него между двете страни все още официално няма подписан мирен договор от края на Втората световна война.
След войната целият архипелаг е включен в състава на СССР, но Япония оспорва принадлежността на островите Итуруп, Кунашир, Шикотан и необитаемата група острови Хабомаи.
Протестиращите се събраха на мястото, където бе срещата между руския президент и японския премиер Шиндзо Абе и се наложи полицията в Токио да се намеси, за да ги отблъсне.
„Русия и Япония трябва да спрат своя исторически пинг-понг за тези територии”, коментира Путин след срещата. Той подчерта, че фундаменталните интереси на страната му и Япония изискват окончателно и дългосрочно уреждане.
Владимир Путин стресна японски журналисти с... японско куче
Юме, порода акита, му беше подарено от Токио през 2012 г.
Путин и Абе са се разбрали да направят всичко възможно, за да могат японците, които са бивши жители на архипелага, да го посещават свободно. Те са разговаряли и за възможността за съвместно живеене на граждани на двете държави.


description: Опасен ли е за обществото авторитетът на политик, стъпил върху емоциите на суверена?

title: Коя е новата дума, с която можем да кажем "популизъм"?

maintext:
Вече има нова дума, с която да кажем "популизъм". Оксфорд определи за думата "постистина" за емблема на 2016-а след британския вот за брекзит и победата на Доналд Тръмп в Съединените американски щати.
Опасен ли е за обществото авторитетът на политик, граден върху лична амбиция и стъпил върху емоциите на суверена?
„Днес за нас голямото изпитание е нарцистичната личност. Съвременното общество като че ли все повече произвежда хора, които се очаква да бъдат нарцистични, много пробивни, много активни, дори грандомански настроени, неотстъпчиви, и понякога твърде много идеалистични”, коментира психоаналитикът доц. Орлин Тодоров.
„Действително Великобритания и Америка дадоха тон на този вид изпразване от съдържание на истина в дебата и в политиката”, посочи проф. Кристиан Банков, зам.-ректор на Нов български университет.
„Най-общо можем да кажем, че става дума за криза на авторитети. Просто хората вярват не на тези, на които досега са вярвали, и те биват заменяни от медийно генерирани експерти”, заяви политологът доц. Даниел Смилов.
През 2016-а живеем във време на криза, когато лъжите стават истина. И тя си има име - постистина.
Филмът "Постистина" на Теодора Енчева гледайте тази вечер в bTV Репортерите веднага след новините.


description: Поп легендата си отиде на 53-годишна възраст

title: "Няма ли 2016-та да приключи": Социалните мрежи за смъртта на Джордж Майкъл

maintext:
Поп идолът Джордж Майкъл почина на 53-годишна възраст от сърдeчна недостатъчност, съобщи негов пиар. Той си е отишъл спокойно в дома си в Горинг, Оксфордшър. Новината за смъртта на иконата натъжи негови колеги и медии, които изразиха съболезнованията си в социалните мрежи. „2016 – загубихме още една талантлива душа”, написаха Дюран Дюран в официалната си туитър страница.
2016 - loss of another talented soul. All our love and sympathy to @GeorgeMichael's family. pic.twitter.com/3h4xqEDXR9 — Duran Duran (@duranduran) December 25, 2016
„Току що разбрах за смъртта на моя приятел Джордж Майкъл. Той беше брилянтен талант. Много съм натъжена”, написа американската водеща Елън Дедженерис.
„Шокиран съм. Загубих обичан приятел – най-милият, отзивчив и брилянтен артист”, сподели друга британска легенда в „Инстаграм” Елтън Джон.
I am in deep shock. I have lost a beloved friend - the kindest, most generous soul and a brilliant artist. My heart goes out to his family, friends and all of his fans. @GeorgeMichael #RIP A photo posted by Elton John (@eltonjohn) on Dec 25, 2016 at 3:24pm PST
„Почивай в мир, Джордж Майкъл. Ти беше абсолютен гений”, написа блус легендата Найл Роджърс.
#RIPGeorgeMichael. You were an absolute genius. My sincerest condolences go out to your family, David, Michael and your whole team — Nile Rodgers (@nilerodgers) December 26, 2016
Звездата от „Игра на тронове” Гуендолин Кристи изрази съболезнованията си и написа „Почивай в мир, Легенда. Отчайвам се от 2016 година”.
George Michael - Rest in Peace brilliant Legend. I despair of 2016. Thank you for all the ecstatic joy. Xxxxxx pic.twitter.com/dgrEcymxKS — Gwendoline Christie (@lovegwendoline) December 25, 2016
„Джордж… ти вдъхновяваше, изпълваше стаята с настроението си и детството ми с такива моменти на величие. Благодаря ти!”, написа Стела Макартни в „Туитър”.
George... you inspired, you filled the room with no apology and filled my childhood with such moments of magnificence... thank you x Stella pic.twitter.com/Tpp3CVpgrx — Stella McCartney (@StellaMcCartney) December 26, 2016
„Ти дари света с невероятната си дарба. Каква легенда, каква загуба! Ще продължим да те обичаме”, сподели Латоя Джаксън.
You have given the #world an amazing gift! What a #talent! What a #loss! We will continue to love you! #RIP George Michael! pic.twitter.com/plb7KjXOaP — La Toya Jackson (@latoyajackson) December 26, 2016
„Почивай в мир, Джордж. Не мога да повярвам. Такъв невероятен певец и човешко същество. Отиде си прекалено рано”, написа Браян Адамс.
RIP George Michael. I can't believe it. Such an incredible singer and a lovely human being, far too young to leave us #georgemichael — Bryan Adams (@bryanadams) December 25, 2016
„Почивай в мир Джордж Майкъл. Благодарна съм за музиката ти”, сподели Уупи Голдбърг.
R.I.P. George Michael...
Thankful for the music... — Whoopi Goldberg (@WhoopiGoldberg) December 26, 2016
„Сбогом, приятелю. Още един велик артист ни напусна. Може ли вече 2016 година да върви на майната си?”, написа Мадона.
Farewell My Friend! Another Great Artist leaves us. Can 2016 Fuck Off NOW? pic.twitter.com/aEGIUNSJbt — Madonna (@Madonna) December 26, 2016
„Дълбоко сме натъжени от смъртта на двукратния носител на Грами Джордж Майкъл. По време на кариерата си, обхващаща близо четири десетилетия, Джордж се превърна в една от най-обичаните поп икони”, написаха в официално съобщение екипът на наградите „Грами”.
Our sincerest condolences go out to George Michael’s family, friends, and musical collaborators. He will be missed. pic.twitter.com/GutULGmxFp — Recording Academy (@RecordingAcad) December 26, 2016
През 2016 г. шоубизнесът загуби едни от големите си легенди, сред които Дейвид Бауи, Принс и Ленърд Коен.


description: Лекарският съюз ще заведе дело срещу НЗОК заради неразплатена дейност на болниците

title: БЛС: Дефицитът на НЗОК е около 150 мл. лв.

maintext:
Дефицитът в бюджета на НЗОК за тази година е около 140-150 млн.лв., коментира пред журналисти председателят на Българския лекарски съюз д-р Венцислав Грозев. Той участва в церемония по връчването на стипендии от името на съсловната организация на млади специализанти и докторанти.
Д-р Грозев не уточни по кои пера се формира този дефицит.
Той припомни, че болниците са с неразплатени сметки и посочи, че само на една от водещите болници НЗОК дължи над 800 хил.лв. Настоявам дължимите суми на болниците да се изплатят, а не да се дават само за лекарства.
Здравната каса готви нови правила за скъпите лекарства, за които плаща
Причината е дефицит от над 50 млн. лв. в бюджета на касата в края на годината
През януари БЛС ще заведе съдебно дело срещу НЗОК заради неразплатена дейност на болниците за миналата година, уточни д-р Грозев.
По думите му болниците не са в състояние да приемат всички желаещи пациенти, защото отново ще се окажат с "надлимитна дейност" и отново тя няма да им бъде платена. Ние отдавна твърдим, че тази неразбория ще рефлектира предимно върху пациентите, каза още той.
В отговор на въпрос за евентуалното пилотно въвеждане на пръстовия идентификатор в извънболничната помощ от началото на следващата година д-р Грозев отново подчерта, че организацията е последователна в мнението си и е против. По думите му това няма да доведе до контрол на средствата и икономии.


description: 150 машини са били заети с почистването тази нощ

title: Йорданка Фандъкова: Почистени са трасетата на градския транспорт в София

maintext:
Вече са почистени всички улици и булеварди и улици, по които се движи градският транспорт в София, съобщи столичният кмет Йорданка Фандъкова.
През нощта са работили 150 машини, които, след като са свършили работата си, остават на точките за изчакване.
Почистени са и по-големите квартални улици в южната част на града, където е паднал повече сняг. Продължава почистването на спирки и подходи от подлеза.
След това ще започне почистването на тротоари.
Навсякъде градският транспорт се движи нормално, увери кметът Фандъкова.


description: От СДС са по-големи оптимисти, след като премиерът в оставка Бойко Борисов допусна, че такъв кабинет е възможен

title: Растат ли шансовете за правителство с мандат на Реформаторите?

maintext:
Шансовете за правителство с мандат на Реформаторския блок се увеличиха, след като вчера изглеждаха нищожни. Причината е изказването на премиера в оставка Бойко Борисов, който допусна, че може и да има възможност за съставяне на нов кабинет.
В Народното събрание един от основните радетели за реализиране на мандата е СДС, които казват, че са били оптимисти за създаване на кабинет още от самото началото заради промените в Изборния кодекс и заради предстоящото председателство на ЕС на страната ни.
От ДБГ са скептични заради антикорупционния закон, който в момента е стопиран.
„Всичко е възможно в тези разговори. Решенията се вземат колективно, така че всякакъв резултат е възможен”, коментира зам.-председателят на СДС Костадин Марков.
Той допълни, че е по-голям оптимист след изявлението на Борисов.


title: Пенсиониран български инженер произвежда ток от морска вода

maintext:
Утопия или реалност е безплатното електричество?
Пенсионираният български инженер Александър Александров твърди, че е открил начин да създава ток от морска вода.
Изобретението му работело в неговия дом в елховското село Люлин вече две години.
Според Александър Александров избретението му, което работи с един леген вода и графит, няма аналог в света.
„Тази електроенергия ми стига за осветление и за транзисторче, което свири вече две години. Не е утопия! Безплатна енергия, която не спира, е реалност”, уверява Александров.
Вижте още във видеото:


description: Очакваме вашето мнение по темите в предаването

maintext:
Съдии излизат на протест! За какво недоволстват магистратите? В студиото - Методи Лалов, председател на Софийския районен съд;
Кой печели вота на избирателите, ако изборите бяха днес – анализ на социолога Юлий Павлов;
За широката руска душа и екзистенциалната темпоралност – какви са новите послания на Ахмед Доган? Коментар на журналистите Иван Палчев и Александър Симов;
Ще спрат ли джигитите на пътя новите солени глоби в закона? И още: на живо от акция на КАТ;
В рубриката ни „Чети етикета” – опасни фойерверки и пиратки на пазара, как да се предпазим?
В началото на зимния сезон, какви опасности крие планината? На живо от спасителна база Алеко!


description: Специализираните служби отцепиха целия район и обезвредиха багажа

title: Сигнал за подозрителен пакет в близост до посолства и резиденции в София

maintext:
Сигнал за подозрителен пакет ул. „Васил Априлов“ в центъра на столицата вдигна властите на крак.
В района се намират няколко посолства и резиденции.
Сигналът е подаден около 10:40 ч. Съобщено е за изоставен багаж.
На мястото бяха изпратени специализираните служби и целият район беше отцепен.
Впоследствие багажът беше обезвреден.
Става въпрос за изоставен куфар със стари дрехи пред жилищна кооперация.


description: По останки на жертвите са намерени следи от експлозиви

title: Откриха доказателства за взрив на падналия в морето египетски самолет

maintext:
Следи от експлозиви са открити върху тленните останки на жертви на самолетната катастрофа с машина на египетската авиокомпания „Иджипт еър“, съобщиха следователи.
Самолетът падна в Средиземно море на 19 май, загинаха 66 пътници и екипаж. Машината изпълняваше полет от Париж за Кайро.
Египет публикува първите снимки на отломките от падналия самолет (СНИМКИ)
На тях се виждат части от фюзелажа на самолета, спасителни жилетки и лични принадлежности на пътниците
Още след катастрофата една от версиите бе, че може да става дума за тероризъм.
Следователите вече са предали заключенията си на прокуратурата, за да започне разследване за извършено криминално деяние.
Късметлия изпусал фаталния полет на „Иджипт еър“
Първите тленни останки на пътниците от египетския самолет започнаха да пристигат в Кайро в недея
Никой не е поел отговорност за падането на самолета, станало само седем месеца, след като руски самолет се разби на египетския полуостров Синай малко след излитането си от курорта „Шарм ел Шейх“. Тогава загинаха 226 души.
Възстановиха данните от едната черна кутия на падналия египетски самолет
Пробивът е дело на специалистите от френското Бюро за разследване на самолетни катастрофи
Местна групировка, обявила се за клон на „Ислямска държава“, пое отговорност за тази трагедия и каза, че е свалила руски самолет с експлозив, качен на борба му. Русия също каза, че самолетът най-вероятно е бил свален с взривно устройство.


title: Ревящи ауспуси тормозят русенци нощем

maintext:
Ревящи ауспуси притесняват хората в Русе през нощта. Шофьори на колите с преправени изпускателни системи са предимно младежи.
„Младото поколение иска много шум. Имали сме и случаи, когато синът идва, демонтираме задното гърне, слагаме една тръба, той е много доволен. След две седмици идва бащата и казва: „Бе, тази кола е идвала при вас, а много реве… какво става?”, обяснява Анчо Колев, управител на сервиз за ауспуси.
Макар и с преработени системи, шумните автомобили са изправни.
„Не са опасни, наред са, проблемът е само, че посред нощ – например в 12 ч., в 2 ч., постоянно ръмжат автомобили, пищят гуми”, споделя Румен Коев, който е собственик на пункт за технически прегледи.
Общината и Пътната полиция в града обаче вече започнаха акции срещу шумните коли.
Към настоящия момент има 49 издадени акта за установяване на административни нарушения и 50 наказателни постановления, обясни зам.-кметът на Русе Наталия Кръстева.
За да има място за изразходване на високия адреналин, общината е поискала от държавата собствеността на автополигона извън града.


description: На възрастен пациент с тежко заболяване беше прелята заразена с малария кръв, по-късно мъжът почина

title: Дъщерята на мъжа, починал след кръвопреливане: Чакаме институциите да си свършат работата

maintext:
„Уважавам институциите, нека те да си свършат работата. Ще изчакам тяхното становище и след консултация с адвокати ще решим какво да правим. Прокуратурата в Русе е сезирана”, коментира пред камерата на bTV Манушак Хачикян – дъщерята на пациента, който почина след преливане на заразена с малария кръв.
По думите ѝ състоянието на нейния баща, над 80-годишен мъж, е било тежко – имал е саркоидоза, която е била в ремисия, но заразяването му с малария допълнително го е влошило.
Пациент, заразен с малария при кръвопреливане, почина в Русе
Кръвта е дарена от чуждестранен студент в Русенския университет, който е заявил, че е боледувал от малария, но това не е взето предвид при изследванията
Преливането на кръв се наложило, защото мъжът бил с тежка анемия и много нисък хемоглобин.
Хачикян заяви, че единственият лекар, с когото е говорила след смъртта на баща ѝ, е бил дежурният. Тя не е успяла да се срещне нито с директора на болничното заведение, нито някое административно лице.
Случаят получи широко медийно внимание в последните дни – именно заради преливането на кръв, която се е оказало заразена.
Кръвта е дарена от чуждестранен студент в Русенския университет, който е посочил, че е боледувал от малария. Въпреки това тази информация не е взета предвид.
Преливането на заразена кръв на пациента е грешка на екипа, който е провеждал акцията по кръводаряване, коментира в ефира на bTV здравният министър в оставка Петър Москов.
Всяка дарителска кръв рутинно се изследва за СПИН, хепатит и други тежки инфекции. За малария това не се прави, тя е лечимо заболяване, допълни той.
По думите му цялото количество кръв, взето от студента, е прелято само на въпросния човек и няма как да има и други засегнати.
По случая тече обстойна проверка.
„Аз съм информиран за случая и няма изявления, че е настъпила смърт от кръвопреливане... Според законовите правила за вземане на кръв и кръвопреливането не се изследва в кръводарителския център в Плевен за малария”, коментира пък изпълнителният директор на болницата в Русе д-р Иван Стоянов.


description: От НЗОК твърдят, че промяната в средствата за декември е в резултат на нова методика

title: Повече пари за болницата на властта, по-малко за много други

maintext:
Предновогодишно, здравната каса оряза парите на болниците за декември. Това предизвика напрежение в лечебните заведения в навечерието на грипна епидемия.
През един от последните работни дни за тази година болниците разбират, че касата намалява бюджета им, който самата институция е определила, по данни на самите лечебни заведения - с около 15%. При това в месец, в който се очаква пик на пациенти.
От Здравната каса обясняват несъответствието с нов начин за изчисление на бюджетите за декември. По закон те се изплащат с парите за следващата година. Затова Надзорният съвет е определил, че бюджетът ще се формира от средните разходи на болниците за септември, октомври и ноември.
НЗОК рекетирала болници в самия край на годината
Ръководителите на лечебни заведения разбрали в последния момент, че ще им се платят с 15% по-малко пари
Касата изчислява, че бюджетите за декември са само с 2,5% по-нисък от ноемврийския. Отчетената дейност на болниците за септември също е по-ниска с около 6%.
Освен тази изненада, от бургаската белодробна болница получили още една - няма да им бъдат възстановени надлимитните средства за ноември, въпреки че са предупредили Касата, че очакват повече болни.
„Ние имаме едни и същи суми, пуснати за зимните и летните месеци. През лятото няма какво да се разболяват белодробно болните, нали?! Те са болни сега!”, коментира управителят д-р Евелина Трошанова. В първия ден на грипната епидемия: Oпашки пред лекарските кабинети в Хасково От днес епидемия е обявена и в Пловдив и Харманли
В същото време Министерският съвет отпусна 15 милиона лева за ремонт и нова апаратура за университетската болница "Лозенец", в която обаче се лекуват членове на кабинета и депутати. Нито Министерството на финансите, които предложиха субсидията, нито самото лечебно заведение обясниха пред bTV за какво точно ще бъдат похарчени парите.
Отново днес стана ясно, че електронния търг за доставка на лекарства в болниците, който министерството обяви в последните дни на управлението си е спрян, заради жалба в Комисията за защита на конкуренцията.